Video: Agt busse brand uit in PEAltesaam agt busse het Woensdag teen 21:00 by die Algoabus-depot in Motherwell in die stad uitgebrand (Foto: Skermskoot) Betogings in Gqeberha (Port Elizabeth) in die Oos-Kaap woed vir ’n derde dag voort en betogers weier volstrek om die aftog te blaas. Groot skade is aan infrastruktuur in Gqeberha aanrig en ŉ plaaslike kliniek is bestorm. Altesaam agt busse het Woensdag teen 21:00 by die Algoabus-depot in Motherwell in die stad uitgebrand. Dié voorval hou vermoedelik verband met die betogings wat al heel week in dié stad woed. Betogers is glo vies omdat hulle nie die nodige Covid-19-Ters-betalings ontvang het nie, wat hulle beweer aan hulle verskuldig is. Die taxi-operateurs sê hulle het ook ŉ groot finansiële knou tydens die pandemie gekry. Kapt. André Beetge, woordvoerder van die polisie, sê ’n veiligheidswag het gesien dat een van die busse brand, waarna die vlamme na die res van die busse versprei het. Altesaam tien busse was langs mekaar geparkeer. Agt van die busse het heeltemal uitgebrand en twee kon gered word. “Die polisie ondersoek tans die voorval om vas te stel hoe die brand ontstaan het. Daar was geen ooggetuies ten tyde van die voorval nie,” sê Beetge. Volgens Beetge beloop die skade sowat R12 miljoen. Talle paaie in en rondom die stad was Woensdag weer vir verkeer gesluit omdat betogers dit versper het (Foto: Port Elizabeth Traffic Update, Facebook) Die polisie ondersoek ’n saak van kwaadwillige saakbeskadiging en niemand is al in verband met die voorval in hegtenis geneem nie. Maroela Media het vroeër berig die optogte, wat deur taxi-operateurs gelei is, het Dinsdag vroegoggend in Gqeberha begin woed en paaie is versper. Betogers het gisteraand ook op die Motherwell NU8-kliniek toegesak en pasiënte en personeel geïntimideer en gewelddadig uit die kliniek gejaag. Betogers het ‘n Uber-taxi omgekeer (Foto: Port Elizabeth Traffic Update, Facebook) Volgens Sizwe Kupelo, woordvoerder van die Oos-Kaapse departement van gesondheid, het die departement die nodige berading vir die personeel, wat deur die betogings getraumatiseerd is, gereël. “Die departement is bekommend dat gesondheidswerkers uit vrees vir die betogings van die werk gaan wegbly en só pasiënte van die nodige gesondheidsorg ontneem,” sê Kupelo. Kupelo sê die departement is ook bekommerd oor die veilige vervoer van Covid-19-entstowwe weens die betogings. Chaos heers in Furgeson-weg in Gqeberha (Foto: Port Elizabeth Traffic Update, Facebook) Talle paaie in en rondom die stad was Woensdag weer vir verkeer gesluit omdat betogers dit versper het. ’n Paar taxi’s het ook vanoggend (Donderdag) by die landdroshof in Motherwell opgedaag waar die sewe verdagtes wat vroeër die week vir die beskadiging van infrastruktuur in hegtenis geneem is, verskyn het. Kupelo sê die saak gaan moontlik uitgestel word. Beetge sê oor die algemeen is dinge vandag stiller, maar die polisie hou die situasie fyn dop. Taxi drivers are burning Buses in algoa Bus Depo in Gqeberha ???????????? pic.twitter.com/vC3GWwZ69T — Msunu Wabelungu (@Msunu_wabelungu) May 26, 2021